《公孙同节为张大参东轩作》
明代·林俊

大江东来直龙盖，绿平迥野乾坤大。倚江茅屋遍人家，走壑回坤相映带。

迩时楚望谁开园，嫩红浅碧如桃源。主人慰老怀未惬，别有翠竹连江村。

一夜雷声春雨入，大儿小儿青邱立。岂知儿大复生孙，岁月翁同更同日。

眼里周星六十来，华堂寿酒开深杯。九鹤庭心感前梦，此竹此笋真奇哉。

同物乾坤几能再，郑家二卯张三亥。插架图书重有承，堆床袍笏浑相待。

君不见东家种竹竹不长，连畦接町如堵墙。又不见西家种竹竹枯槁，后笋未生竹先老。

孰如君家之竹凌风烟，碧枝菉叶青霜前。玉立长身百君子，要与松桧争孤妍。

曲江曲江负神秀，后行四笋高于旧。腾蛟起凤不作难，看取清阴弥宇宙。

作者简介：（1452—1527）明福建莆田人，字待用，号见素、云庄。成化十四年进士。授刑部主事，进员外郎。曾上疏请斩僧继晓并治中贵梁芳罪，触帝怒，下狱，贬姚州判官。寻召还，复官，改南京。正德时，以右副都御史巡抚四川，镇压蓝廷瑞等起事。嘉靖时官至刑部尚书。有《见素文集》、《西征集》。